ไทย-จีน เร่งประสานนักศึกษาไทย 700 ชีวิต กลับไปเรียนต่อ
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวถึงกรณีที่นักศึกษาไทยในประเทศจีนยังไม่สามารถกลับไปศึกษาต่อได้เป็นเวลาเกือบ 1 ปี แล้ว รัฐบาลมีความห่วงใยและเข้าใจถึงความกังวลของนักศึกษา ซึ่งพลเอก ประยุทธ์ จันทร์โอชา นายกรัฐมนตรี ได้ติดตามความคืบหน้าของการประสานงานเพื่อพาเด็กไทยกลับจีน โดยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ ได้สั่งการให้สถานเอกอัครราชทูตไทย ณ กรุงปักกิ่ง พูดคุยกับฝ่ายจีนตั้งแต่ปีที่แล้วและได้หารือกับรัฐมนตรีว่าการกระทรวงการต่างประเทศจีน เมื่อครั้งมาเยือนไทย ซึ่งทางจีนได้รับไปหารือกับหน่วยงานที่เกี่ยวข้องทั้งนี้ กรมเอเชียตะวันออก กระทรวงการต่างประเทศ ให้ข้อมูลเพิ่มเติมด้วยว่า เมื่อเดือน มกราคมที่ผ่านมา ซึ่งเป็นฤดูหนาวที่เชื้อโควิด-19 แพร่กระจายได้ดี ทางการจีนประเมินว่า ยังมีความเสี่ยงของการแพร่ระบาด จึงยังไม่สามารถอนุญาตให้นักศึกษาต่างประเทศกลับเข้าไปเรียนต่อได้ อย่างไรก็ตาม อุปทูตจีนประจำประเทศไทยได้เชิญนักศึกษาไทย ตามรายชื่อที่กระทรวงการต่างประเทศได้รับจากกลุ่มตัวแทนนักศึกษาที่มีกว่า 700 คน ไปหารือและแจ้งเหตุผลของฝ่ายจีนที่ยังไม่สามารถอนุญาตให้นักศึกษาต่างประเทศเดินทางกลับไปศึกษาต่อที่จีนได้ จึงขอให้นักศึกษาและผู้ปกครองคลายความกังวลใจ ว่า รัฐบาลทั้งสองประเทศ มีการประสานงานและติดตามความคืบหน้าอย่างต่อเนื่อง เพื่อให้นักศึกษาไทยได้กลับไปเรียน ภายใต้ความปลอดภัยในเรื่องโควิด-19